Anne McCaffrey

Anne Inez McCaffrey (født 1. april 1926 i Cambridge, Massachusetts, USA, død 21. november 2011) var en amerikansk sciencefictionforfatter. Hun var best kjent for bokserien Dragonriders of Pern som handler om den fiktiveplaneten Pern. Hun har hatt et meget omfattende forfatterskap. Boken «The White Dragon» var forøvrig den første sciencefictionromanen som kom på The New York Times’ «100-bestselger liste».

Liv og forfatterskap 
McCaffrey ble født i Cambridge, Massachusetts. Hun vokste opp med to brødre, gikk på skole forskjellige steder på USAs østkyst og tok hovedfagseksamen i slaviske språk og litteratur ved Radcliffe College. Hun hadde også utdannelse i sang, med erfaring fra opera.

Hun var gift i perioden 1950 til 1970, fikk tre barn og utvandret deretter til Irland, hvor hun bodde i grevskapet Wicklow. Huset tegnet hun selv og kalte det «Dragonhold-Underhill», med referanse til at det er delvis gravd inn i en bakke.

For novellen «Weyr Search», som siden ble trykket i boken Dragonflight, fikk hun Hugo Award for beste langnovelle i 1968. McCaffrey ble dermed første kvinnelige forfatter som vant denne prisen. Fortellingen ble senere utviklet videre til bøkene om Pern. Hun insisterte selv på at hun utelukkende skrev science fiction, og motsatte seg at hennes mest populære bøker lenge ble klassifisert fantasy ettersom de omhandlet drager. I enkelte senere Pern-bøker bestrebet hun seg derfor på å understreke at det kom til å til å bli gitt rasjonelle begrunnelser for dragenes eksistens. 

Hun mottok ved utdelingen av Nebulaprisen i 2005 science fiction-forfatternes høyeste utmerkelse, «Grand Master». I 2006 ble hun opptatt i science fiction-forfatternes «Hall of Fame».

Ingen av McCaffreys bøker har blitt oversatt til norsk, men de aller fleste er oversatt til tysk. Et betydelig antall er utgitt på fransk. De to første bøkene om Pern ble også gitt ut på svensk: 
 Drakryttarna, 1970 (Dragonflight) (Nyöversättning utkom 1992 på annat förlag) – finnes også på spansk
 Drakjakten, 1993 (Dragonquest).

Bøker og forfatterskap 
Bøkene hennes er skrevet på en slik måte at de ut fra et lesersynspunkt vanskelig lar seg kategorisere som ren fantasy eller ren science fiction. Lenge nøyde hun seg med ett univers der det eneste magiske elementet var at dragene hadde særlig evner som mennesker ikke har. I noen av de andre bøkene finnes andre vesener som har tilsvarende egenskaper. Menneskene er derimot som folk flest, men har utviklet vår kjente teknologi langt videre. 

I ett univers parallelt med vårt lar hun ESP-begavede mennesker slå seg sammen for å bedre tjene menneskeheten, først på jorden og senere i generasjonene deretter på nye planeter. Slik elitisme har ikke bare blitt godt mottatt. I noen bøker skildrer hun møtet mellom mennesker og utenomjordiske skapninger. Enkelte av bøkene er kanskje mest egnet for unge lesere. I tillegg kommer enkeltstående bøker og noen romantiske fortellinger.

Utgivelser 
 Dragonriders of Pern
De tre siste i denne bokserien ble skrevet av hennes sønn Todd McCaffrey.
 The Ship-serien
 Crystal Singer-serien
 Dinosaur Planet-serien
 Planet Pirates-trilogien
 The Talents-universet
 Pegasus-serien
 Tower and Hive-serien
 Doona-serien
 Petaybee-serien (eller Powers-serien)
 The Twins of Petaybee-serien
 Catteni-serien (eller Freedom-serien)
 Acorna-serien
 Acornas Barn-serien
Skrevet sammen med Elizabeth Ann Scarborough

Utmerkelser 
 Hugo Award
 Nebula Award
 Balrog Award
 Ditmar Award
 Gandalf Award
 Homer Award
 SFBC Award (seks ganger)
 Karl Edward Wagner Award (2000)

Referanser

Eksterne lenker 
 
 
 
  McCaffrey, Anne hos Open Directory Project
  «Interview with Anne McCaffrey». Science Fiction and Fantasy World. 8. mai 2000

Science fiction-forfattere fra USA
Science Fiction Hall of Fame
Personer fra USA av irsk opphav
Personer fra Cambridge i Massachusetts